  Анжелика Тихонова корреспондент Удмуртиын улӥсьёс «Этноблогер года» огъяросси мер премия понна вожвылъяськонэ пыриськыны быгато. Куриськонъёсты 12-тӥ инвожоозь кутозы. Со сярысь, «Мари Арслан» интернет-журналлэн пресс-службаез вылэ чӧлскыса, ивортодэтъя «Финноугория» центр ивортӥз. Вормисьёсты ньыль номинациосъя пусъёзы: «Пост года»; «Блог года»; «Этноблогер года» (гран-при); «Юный этноблогер» (нимысьтыз кузьым). Конкурсэ пыриськон понна  куриськон келяно. Со сяна, мерлыко вотэсысь ас бамын 2021-тӥ арын 1-тӥ толшорысен 10-тӥ инвожоозь кылъёсты, йӧскалык лулчеберетъёсты, сямъёсты утён но вӧлмытон, этнотуризмез, этномодаез но этностилез азинтон, Россиын но улосвылын калыкъёслэсь тупаса улонзэс юнматон, вордӥськем палъёслэн чеберзы, паймымон интыоссы сярысь 10 яке солэсь трос постъёс поттоно. Соос борды одно ик #этноблогингтайм, #этноблогергода, #путьэтноблогера хештегъёс ватсано. Куронъёсын пыр-почгес  тодматскыны луэ. Вормисьёсты 27-тӥ инвожое Йошкар-Олаын «ЭтноБлогингтайм» улосвылкуспо медиафорумын пусъёзы. Вожвылъяськон калыкъёс куспын тупаса улонэз утён, азветлӥсьёсты, йӧскалык блогеръёсты шараян понна ортчытӥське. Тодэ вайытом, кылем арын Удмуртиын «Устоез удмурт видеоблог» вожвылъяськон ортчытӥзы.  Тегъёс: Мерлык Лулчеберет мерлыковотэс Удмуртия Россия  